Orden jou noodsaaklike dokumente - Jy en die RegJy en die Reg
Tuis › Artikels › Orden jou noodsaaklike dokumente
Orden jou noodsaaklike dokumente
Dinsdag | 10 November | 2020
Jou kantoor en lessenaar is miskien netjies georden, maar is jou persoonlike inligting in jou huis georden en veilig gebêre?
Al leef ons in 'n digitale era is daar 'n sekere hoeveelheid papierwerk wat tuis gedoen moet word en indien jy dit nie getrou en gereeld doen nie kan dit 'n berg word wat jy onder die spreekwoordelike mat invee en sodoende belangrike dokumente verlê, wat later baie moeite veroorsaak. Ongeag of jy 18 of 80 is, het jy belangrike inligting versamel wat beskikbaar moet wees vir voornemende werknemers, owerhede en voogde indien jy om onvoorsiene omstandighede nie daardie inligting self kan voorsien nie. Jy moet dalk ook self daardie inligting vinnig bekom vir, byvoorbeld, 'n werkaansoek.
Van twee dinge is jy seker in die lewe: belasting en die dood en daarom is dit noodsaaklik dat jy relevante dokumente beskikbaar moet hê – een vir die vasgestelde gereelde jaarlikse gebeurtenis en die ander een vir jou naasbestaandes by jou afsterwe.
Watter belangrike dokumente moet versigtig geliasseer word en watter inligting moet sonder moeite beskikbaar wees vir wanneer jy of jou naasbestaandes dit nodig kry? Hoe gaan jy te werk om orde in jou persoonlike papierwerk te skep?
Stel lêers saam wat inligting oor 'n bepaalde aspek van jou lewe bevat en hou temas apart.
Kry die volgende dokumente bymekaar terwyl jy kan en tyd het: geboortesertifikaat (ook van gesinslede), huwelikssertifikaat, skeibrief, naamsveranderingdokument, doodsertifikaat van eggenoot, en belastingnommers.
Die mees private lêer bevat inligting wat dadelik nodig is by die afsterwe van 'n persoon. Elke lid van die gesin behoort so 'n lêer saam te stel en op 'n veilige plek bewaar en vertroulikheid moet gewaarborg en gerespekteer word deur ander lede van die gesin. Hierdie lêer moet inligting bevat wat boedelbereddering sal vergemaklik. Die volgende inligting is noodsaaklik: verkieslik 'n oorspronklike geboortesertifikaat, ID, 'n begrafnispolis, testament, lys van bankrekeninge en beleggings met rekekeningnommers, PIN, wagwoord vir toegang tot rekenaar of selfoon (ook vir indien jy in die lewe self nie toegang tot jou finansies kan kry nie of indien 'n misdaad ondersoek word), huweliksertifikaat, ID en/of paspoortnommers, belastingnommer, mediese versekering, mediesefondslidmaatskap, polisse, 'n lys van eiendom wat jy besit, bv. nieroerende bates soos 'n huis of standplaas en roerende bates soos waardevolle skilderye of juwele. Die belangrikste is 'n testament; indien jy sonder 'n testament te sterwe kom, besluit die staat wat word van jou bates. Laai hierdie inligting op 'n hardeskyf en gee dit aan jou regs- of finansiële adviseur of 'n betroubare persoon vir veilige bewaring.
Jou persoonlike belasting: vorige vyf opgawes. Hou persoonlike en besigheidsbelasting apart.
Jou finansies: jou bank- en kredietstate, lenings wat jy afbetaal, EFO-betalingswat jy maak, huurkope
Jou woning: bewys van betaling van huur, jou huur- of koopkontrak, huisverband, en huis- en/of motorversekering, uitgawes aan herstelwerk
Mediesefondsinligting met bewys van betaling aan diensverskaffers. Hierdie inligting wil jy byderhand hê wanneer jy belastingopgawes doen.
Rekeninge soos munisipale rekeninge en ander diensverkaffers om dispute te vermy
Waarborge van goedere wat jy gekoop het en nog besit en waarvan die die waarborgtyd nog nie verval het nie
Gesin se geboorte- en prestasiesertifikate, akademiese sertifikate en toekennings
Troeteldierinligting soos inenting- of stamboeksertifikate
Liaseer gereeld en gooi onnodige of uitgediende dokumente weg, soos die petrolstrokie van vyf jaar gelede. Hersien die inhoud van elke lêer gereeld en verbrand of versnipper wat nie meer relevant is nie maar waarop persoonlike inligting verskyn, soos 'n ID- of rekeningnommer.
Hou papierlêers maar laai inligting op 'n aparte digitale skyf sodat jy inligting digitaal kan versend indien nodig. Indien daar genoeg ruimte is, belê in 'n liasseerkabinet wat jou dokumente veilig op een plek sal bewaar.